|  |
| --- |
| **Budapest Főváros VII. kerület Erzsébetváros Önkormányzata**  **Gyuris Gabriella irodavezető** |

Iktatószám:

Napirendi pont: ….

**ELŐTERJESZTÉS**

**A** **Pénzügyi és Kerületfejlesztési Bizottság2024. március 19-ei rendes**

**ülésére**

|  |  |
| --- | --- |
| **Tárgy:** | Javaslat a Bischitz Johanna Integrált Humán Szolgáltató Központ mint ajánlatkérőnek az „Ápolási-gondozási eszközbeszerzés adásvételi/szállítási szerződés” tárgyú közbeszerzési eljárását megindító dokumentumok jóváhagyására |

**Készítette:**

Farkas Tünde

igazgató

**Törvényességi szempontból kifogást nem emelek:**

Dr. Nagy Erika

aljegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Bizottság!**

Budapest Főváros VII. kerület Erzsébetváros Önkormányzata fenntartásában működő Bischitz Johanna Integrált Humán Szolgáltató Központ (továbbiakban: Humán Szolgáltató) ***„Ápolási-gondozási eszközbeszerzés adásvételi/szállítási szerződés”*** tárgyú közbeszerzési eljárását előkészítette, melynek lebonyolításához jelen előterjesztéssel a tisztelt bizottsági tagok hozzájárulását kéri a Humán Szolgáltató igazgatója.

A tárgyi közbeszerzés szerepel a Humán Szolgáltató 2024. évi közbeszerzési tervében.

Budapest Főváros VII. Kerület Erzsébetváros Önkormányzatának és Polgármesteri Hivatalának VI/17/2023. (XII. 11.) számú Közbeszerzési Szabályzata I. fejezet 1.5 pontja szerint: *Az Önkormányzat saját közbeszerzési szabályzattal rendelkező önállóan gazdálkodó költségvetési szerve közbeszerzési eljárást a Bizottságnak bemutatott szabályzat alapján, felelős akkreditált közbeszerzési szaktanácsadó bonyolításában maga végzi azzal, hogy közbeszerzést a közbeszerzési eljárást megindító dokumentumok Bizottság általi jóváhagyását követően indíthat.*

A beszerzéssel érintett Bentlakásos Idősotthonok telephelyei:

* Peterdy utca 16.
* Dózsa György út 46.

A beszerzés szükségességének indokolása:

A bentlakásos idősotthoni ellátás célja, hogy az önmaguk ellátására nem, vagy csak folyamatos segítséggel képes személyek napi legalább háromszori étkeztetéséről, szükség szerint ruházatukról, illetve textíliával való ellátásáról, mentális és fizikális gondozásáról gondoskodjunk. Mindkét idősotthonban részleges demencia gondozás is biztosított.

Magyarországon 1990 és 2021 között a 65 éves és ennél idősebb népesség aránya 13%-ról 21%- ra növekedett (jelenleg 1,9 millió fő) és az előrejelzések szerint ez az arány 2070-re eléri a 29%-ot (2,7 millió fő). A belső korösszetétel változása azt mutatja a kutatások szerint, hogy gyors ütemben növekszik a 80 éves és idősebb, azaz a nagyon idősek száma és aránya Magyarországon, mely tendencia nyilván Erzsébetvárosban is tapasztalható.

Gondozás szempontjából az egyik leginkább rászoruló csoportnak az egyedül élő idősek számítanak, a nagyon idősek esetén pedig nagyon gyakori a mentális probléma. A súlyos depresszió fennállásának valószínűsége a 80 év felettiek körében a legmagasabb és sok esetben vannak jelen depresszív tünetek is. Egyértelműen érezzük, hogy a gondozási szükségletek növekedése szorosan összefügg a demenciával érintett idősek számának növekedésével is.

A gondozási szükségletvizsgálat bevezetésével az erzsébetvárosi idősek otthonaiba is egyre inkább csak a legnagyobb gondozási szükséglettel rendelkezők kerülnek be. A Humán Szolgáltató intézményeiben az ellátottak 63%-a 75 év fölötti. Jelentős a hallás- és látásvesztés, a térbeli-időbeli tájékozódás károsodása, a viselkedési problémák, az önálló étkezésre, öltözködésre való képesség hiánya szinte mindenhol megjelent, mint ápolási szükséglet.

A fent összefoglalt komplex gondozási szükséglet kielégítésére jelenleg mindkét bentlakásos idősotthonunk felszereltsége átlagon aluli, erősen elhasznált. Az ellátott idősek komfortérzete alacsony és nem mellesleg az ápolási-gondozási feladatokat ellátó kollektíva napi munkavégzését is akadályozza. Nem támogatja a sokszor magatehetetlen vagy mozgásában nehezített idősek napi ápolását, személyi higiénéjük fenntartását. Emelkedni látszik a szakdolgozók táppénzes időszakainak intervalluma, mely a fizikai terhelés emelkedésével is összefüggésbe hozható.

A 2023. év őszén végzett fenntartói ellenőrzés a fent jellemzett, rossz állapotú intézményi infrastruktúrát igazolja.

A közbeszerzési eljárás lebonyolításával kapcsolatos felelős, akkreditált közbeszerzési szakértői (FAKSZ) feladatokat Dr. Nedwed Mária ügyvéd látja el a tervezettek szerint.

A bizottság hozzájárulása esetén a pályázati felhívás nyílt eljárásban, nemzeti rezsim alatt kerül meghirdetésre – a Közbeszerzési Hatóság elektronikus felületén – a jogszabályi kereteknek megfelelően.

Pályázati kiírást részekre bontotta a termékkörök összetettsége és sokszínűsége, amely az alábbiak szerint került meghatározásra:

1. termékkör: Betegágy-matrac(ok)

2. termékkör: Ápolási segédeszközök

3. termékkör: Egészségügyi bútorok

Körültekintően rögzített pályázati feltételek, elvárások kerültek a Humán Szolgáltató által meghatározásra, mely minőségi termékek beszerzését teszik lehetővé. Garanciát kívánunk vállalni arra, hogy ezen eszközök hosszútávon szolgálják az ellátottak és a dolgozói kollektíva érdekeit is.

**A beszerzési eljárás lefolytatását és a nyertes ajánlattevő(k)el való szerződéskötést követő 2 hónapon belül szeretnénk a termékek kiszállítását, összeszerelését és üzembehelyezését biztosítani a két érintett intézményben a nyertes ajánlattevő által vállalt ütemterv szerint. Kiemelt szempontunk, hogy a folyamatos és zökkenőmentes szolgáltatás biztosított maradjon annak ellenére, hogy a jelenleg használatban lévő eszközök kerülnek engedélyezés esetén lecserélésre.**

A két érintett idősotthonban végzett alapos igényfelmérés alapján készített terméklista becsült értéke nettó 22.000.000 Ft.

A fedezet Budapest Főváros VII. Kerület Erzsébetváros Önkormányzata 2024. évi költségvetéséből biztosítható.

A közbeszerzési dokumentáció az alábbiak szerint áll össze:

* árazatlan terméktábla, mely egyben az elvárt műszaki paramétereket is tartalmazza
* szerződéstervezet
* ajánlati felhívás
* ajánlati és műszaki dokumentáció.

***Kérem a Tisztelt Bizottságot az előterjesztés megtárgyalására és a határozati javaslat elfogadására.***

**HATÁROZATI JAVASLAT**

**Budapest Főváros VII. kerület Erzsébetváros Önkormányzata Képviselő-testületének Pénzügyi és Kerületfejlesztési Bizottságának …/2024. (III.19.) határozata a Bischitz Johanna Integrált Humán Szolgáltató Központ mint ajánlatkérő részére az „Ápolási-gondozási eszközbeszerzés adásvételi/szállítási szerződés” tárgyú közbeszerzési eljárást megindító dokumentumok jóváhagyásáról**

1. Budapest Főváros VII. kerület Erzsébetváros Önkormányzata Képviselő-testületének Pénzügyi és Kerületfejlesztési Bizottsága úgy dönt, hogy:
2. 1. jóváhagyja a Bischitz Johanna Integrált Humán Szolgáltató Központ által előterjesztett, „Ápolási-gondozási eszközbeszerzés adásvételi/szállítási szerződés” tárgyú közbeszerzési eljárást megindító dokumentumokat.
3. 2. felkéri a Bischitz Johanna Integrált Humán Szolgáltató Központot a közbeszerzési eljárás lefolytatására.
4. **Felelős:** Niedermüller Péter polgármester
5. **Határidő:** 2024. március 19.

Budapest, 2024. március 6.

**Gyuris Gabriella**

**irodavezető**

Előterjesztés mellékletei:

1. sz. melléklet: FAKSZ állásfoglalás
2. sz. melléklet: A Humán Szolgáltató éves közbeszerzési terve
3. sz. melléklet: A Humán Szolgáltató éves közbeszerzési terv EKR visszaigazolás
4. sz. melléklet: A Humán Szolgáltató Közbeszerzési Szabályzata
5. sz. melléklet: Farkas Tünde igazgató asszony levele

Határozati javaslat mellékletei:

1. sz. melléklet: Szerződéstervezet
2. sz. melléklet: Árazatlan terméktábla
3. sz. melléklet: Ajánlati felhívás
4. sz. melléklet: Ajánlati felhívás melléklete
5. sz. melléklet: Ajánlati és Műszaki dokumentáció